SA พุ่ง 6% ลุ้นกำไรปี 65 โต 3 เท่าตัว! โบรกฯชี้ธุรกิจ New S-curve หนุน อัพเป้า 18 บ.
SA พุ่ง 6% ลุ้นกำไรปี 65 โต 336% แตะ 772 ลบ. โบรกฯชี้เข้าสู่โหมดของการเติบโตของธุรกิจ New S-curve ภายใต้ธีม Sharing Economy model อัพเป้า 18 บ. จาก 15 บ. แนะนำ “ซื้อ”
9 ก.พ. 2565

ผู้สื่อข่าวรายงานว่าวันนี้ (9 ก.พ.2565) ราคาหุ้นบริษัท ไซมิส แอสเสท จำกัด (มหาชน) หรือ SA ณ เวลา 15:32 น. อยู่ที่ระดับ 13.70 บาท เพิ่มขึ้น 0.80 บาท หรือ 6.20% โดยทำจุดสูงสุดที่ 14.00 บาท และทำจุดต่ำสุดที่ 13.00 บาท ด้วยมูลค่าการซื้อขาย 63.22 ล้านบาท

บริษัทหลักทรัพย์ บัวหลวง จำกัด (มหาชน) ระบุในบทวิเคราะห์ (9 ก.พ.2565) ว่า คาดการณ์กำไรสุทธิไตรมาส 4/2564 ที่ 59.30 ล้านบาท ลดลง 83% จากงวดเดียวกันของปีก่อน จากฐานสูงแต่ฟื้นตัวต่อเนื่อง 75% จากไตรมาสก่อน และปี 2565 ที่ 722 ล้านบาท หรือเติบโตสูง 336% จากงวดเดียวกันของปีก่อน (จากฐานต่ำ) หนุนโดยยอดโอนที่เพิ่มขึ้นตามเศรษฐกิจ และโครงการใหม่ แต่จุดสำคัญทางฝ่ายวิจัยมองว่า SA กำลังเข้าสู่โหมดของการเติบโตของธุรกิจ New S curve ภายใต้ธีม Sharing Economy model ที่บริษัทเป็นผู้นำด้านนี้มาตั้งแต่ต้น ทั้งการริเริ่ม Branded residence, Cloud kitchen และมีโอกาสจะเห็นการสร้าง ASSETS ใหม่ๆ เพิ่มเติมในปีนี้ภายใต้ปีกของ “Hospitality theme” เพื่อช่วยสร้างฐานรายได้และกำไรประจำระยะยาวทำให้ตลาดให้มูลค่าหุ้นมากขึ้น และ re-rate valuation ขึ้นไปสูงกว่ากลุ่มได้
ทั้งนี้คงคำแนะนำ “ซื้อ” SA ด้วยราคาเป้าหมายใหม่ที่ 18 บาท (ปรับขึ้นจาก 15 บาท) อิงค่า PER ที่ 30 เท่า หรือเทียบเท่า PEG เพียง 1 เท่า สำหรับการเติบโตเฉลี่ย ปี 2566-2568 ที่ 30% CAGR